Tjaldurs Apotek lat upp eina apoteksútsølu í Runavík 2. mei í 1994. Frammanundan vóru einans handkeypssølur í teimum størru bygdunum. Við hesum nýbroti bar til hjá fólki í økinum at fáa heilivág útflýggjaðan sama dag, sum hann var umbiðin. Hetta var eitt stórt framstig. Forskriftirnar vóru avgreiddar á Tjaldurs Apoteki og útflýggjaðar seinnapartin. Í 2002 varð Eysturoyar Apotek sett á stovn sum ein deild av Tjaldurs Apotek, og tann 1. okt. 2005 gjørdist Eysturoyar Apotek sjálvstøðugt apotek við Hjalta Gunnarstein sum apotekara. Á apotekinum starvast 15 fólk, tað svarar til uml. 11 fulltíðarstørv. Apotekið veitir 6 kommunulæknum, 3 tannlæknastovum og Eysturoyar Ellis- og Røktarheimi tænastu. Á Eysturoyar Apoteki eru ávikavist umleið 200 kassaavgreiðslur og 30 postsendingar um dagin.